**Prin zațul amintirilor**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cu ochii minții mi-am aprins țigara

Și-nvăluit de fumul jucăuș

Am pieptănat un vis urcând pe scara

Amurgului. Mă simt un pescăruș

Ce plânge după marea înspumată

Cu pletele-ngropate în nisip

Și scoici la gât, cum se purtau odată.

Să-mi fie visul doar un arhetip

Din vremea-n care te țineam în brațe

Pe luntrea unui tânăr răsărit?

Trecutul azi legat cu miile de ațe

În mintea mea-i un cal nepotcovit.

- Deșiră vara cețuri peste glie,

Dar nici măcar atunci nu ne trezim,

Ne căutăm flămânzi în poezie

Și-am învățat să supraviețuim

Cu tot ce-avem, cu tot ce ne separă,

Cu setea unei veri ce-abia și-a pus

Pe umeri goi a florilor povară,

Cu timpul care face numai dus

Un drum bătătorit cu talpa arsă

A dorului... Dar câte mari iubiri

Nu au făcut prin vreme cale-ntoarsă

Și-au răscolit un vraf de amintiri?

Ioan Grigoraș Liliana Trif